Hudacký, Ján, poslanec NR SR (2014-06-10):
Ďakujem pekne za slovo, pán podpredseda. Návrh zákona o ochrane subdodávateľov pri verejnom obstarávaní, ktorý dnes opakovane a musím zdôrazniť, že po štvrtýkrát je prerokovaný v pléne Národnej rady, má za cieľ slúžiť alebo teda zlepšiť platobnú disciplínu tých, ktorí vyhrávajú verejné súťaže a neplatia svojim dodávateľom za tovary, stavebné práce alebo služby. Subdodávateľmi sú vo väčšine prípadov malé firmy alebo živnostníci, ktorí kvôli zlej platobnej disciplíne veľkých firiem generálnych dodávateľov sa často dostávajú do existenčných problémov. Vláda ústami ministra Počiatka sa nechala počuť, že náš návrh zákona nerieši daný problém. Ja si osobne myslím, že rieši a rieši ho až príliš dobre, minister Počiatek a ďalší kompetentní ministri si totiž až príliš dobre uvedomujú, že ak by bol náš návrh prijatý už pred rokom a pol, keď sme ho dávali prvýkrát, spomínané spoločnosti by už dávno boli diskvalifikované z účasti na verejnom obstarávaní. Na druhej strane, ak náš návrh zákona pred rokom a pol pre vládu bol neprijateľný, prečo za také dlhé obdobie nebola schopná prísť s vlastným návrhom zákona? Zrejme to asi niekomu vyhovovalo. Treba si uvedomiť, že tá situácia je čoraz viac kritická a sú ohrozené tisíce pracovných miest, je ohrozená existencia stoviek malých firiem a tisíce živnostníkov, keď je ohrozené dokončenie stavieb a iných verejných projektov, vláda sa teraz chystá konať. Možnože si niektorí poviete: Dobre, ale po štvrtýkrát predkladaný návrh zákona? Komunikovali ste vôbec s niekým, s vládnymi poslancami, s ministrami, s kompetentnými ľuďmi? Áno, prakticky ja som mal množstvo rozhovorov či už s vládnymi poslancami, ale aj s predstaviteľmi vlády a v konečnom dôsledku aj včera som mal stretnutie s ministrom spravodlivosti pánom Borecom, ktorý už konečne prevzal túto iniciatívu a ide vytvárať nejaký alternatívny návrh zákona, ktorý by mal riešiť tú hrozivú situáciu v oblasti finančnej disciplíny pri verejnom obstarávaní, ako som už povedal, pretože táto situácia je katastrofálna a ohrozuje existenciu mnohých rodín na Slovensku. Ja som vcelku uspokojený aj s včerajším stretnutím s pánom ministrom Borecom vzhľadom na to, že si uvedomuje vážnosť situácie na jednej strane, na druhej strane v podstate neodmietol filozofiu tohto nášho návrhu, pričom poniektorí či už vládni poslanci, ale aj minister Počiatek jednoducho to neviem, či vôbec čítal ten návrh zákona, ale ho a priori odmietol. Súčasná situácia v druhotnej platobnej neschopnosti je viac ako vážna. Posledné roky, teda posledné rokovanie tripartity totiž nenechalo kľudných v tejto súvislosti nielen zamestnávateľské zväzy, ale aj odborárov. Navrhovaná úprava preto vťahuje do právnych vzťahov pri verejnom obstarávaní medzi obstarávateľa a úspešného uchádzača generálneho dodávateľa aj subdodávateľov. Stanovuje povinnosť úspešných uchádzačov, aby v zmluvách so subdodávateľmi dohodli primerané platobné lehoty, ktoré sú odvodené od platobných podmienok dohodnutých v zmluve medzi obstarávateľom a úspešným uchádzačom, zjednodušene povedané od doby, kedy úspešný uchádzač dostane na účet finančné prostriedky od obstarávateľa. Mnohí posudzujú práve tento návrh zákona v tom zmysle, že ako keby my sme chceli za každú cenu nejakým spôsobom likvidovať ako keby veľké podniky, ako keby sme chceli posunúť váhu alebo dať väčšie výhody tým subdodávateľom oproti veľkým podnikom, ktorí na seba berú povedzme tú zodpovednosť realizovať tie veľké projekty. My vôbec nemáme záujem presunúť tú váhu alebo niektoré tie výhody na stranu tých malých podnikov, živnostníkov, my chceme v podstate, aby veľké spoločnosti, stavebné alebo všetky spoločnosti, ktoré nejakým spôsobom participujú na verejných zákazkách, aby si plnili svoje záväzky voči dodávateľom, či už sú to tovary, či už sú to služby, alebo či sú to stavebné práce. V prípade teda, že úspešný uchádzač tieto lehoty dojednané so subdodávateľom nesplní a subdodávateľ si svoje povinnosti splnil, dáva navrhovaná úprava možnosť subdodávateľovi informovať o tom verejného obstarávateľa. Myslím, že to je prirodzené a v každom prípade verejný obstarávateľ by mal vedieť, čo sa deje s verejnými zdrojmi, ktoré on už medzitým poskytol tomuto generálnemu dodávateľovi. Ak napriek výzve obstarávateľa úspešný uchádzač subdodávateľovi v stanovenej lehote nezaplatí, obstarávateľ je povinný zablokovať úspešnému uchádzačovi všetky ďalšie platby týkajúce sa predmetnej zákazky. Tu opäť som počul mnoho kritiky s tým, no dobre, ale veď môže sa stať, že tie verejné zákazky nebudú ukončené, že jednoducho veľké stavby nebudú ukončené, že dodávky tovarov v podstate nebudú zabezpečené, že služby, ktoré si objedná u subdodávateľov tento generálny dodávateľ, takisto nebudú realizované. No aký je rozdiel medzi tým, že tá stavba nebude dokončená preto, že sa zastaví platba tomu generálnemu dodávateľovi, alebo tí subdodávatelia, keďže nedostanú zaplatené, majú pohľadávky a odmietnu ďalej realizovať či už dodávku tovaru, tovarov alebo realizáciu služieb, alebo dostavbu veľkých povedzme infraštrukturálnych projektov, aký je rozdiel v tom? Žiaden. V každom prípade je tu riziko, že sa tá verejná zákazka nezrealizuje. A neviem, prečo by mali mať navrch tí veľkí dodávatelia, ktorí si neplnia svoje záväzky voči subdodávateľom. Čiže tento argument absolútne je na vode a myslím si, že tento zákon alebo tento návrh zákona rieši aj túto situáciu. Ak by takýto stav pretrvával dlhšie, návrh stanovuje lehotu 6 mesiacov. Je to dôvod, aby úspešný uchádzač stratil svoje osobné postavenie vo verejnom obstarávaní a Úrad pre verejné obstarávanie ho vyškrtne zo zoznamu podnikateľov. Takýto subjekt stratí možnosť uchádzať sa o zákazku v akomkoľvek verejnom obstarávaní na území Slovenskej republiky. Znamená to, že jednoducho takýto neseriózny generálny dodávateľ, takáto neseriózna veľká firma, ktorá dlhuje desiatky, stovky tisícov eur, dokonca sa to v niektorých prípadoch pohybuje až v miliónoch eur v podstate, by mal byť jednoznačne diskvalifikovaný z možnosti zúčastňovať sa na realizovaní verejných zákaziek v budúcnosti, pretože týmto spôsobom, takýmto arogantným spôsobom len potvrdil, že jednoducho si nezaslúži a nie je seriózny, aby mohol realizovať verejné zákazky aj v budúcnosti. Ja som presvedčený, že schválením tohto zákona by sa výrazne zlepšilo podnikateľské prostredie, platobná disciplína v rámci verejného obstarávania a tým aj druhotná platobná neschopnosť malých firiem a živnostníkov. Ďakujem, pán podpredseda, skončil som.